# Miquel Bennàssar Bibiloni

Miquel Bennàssar Bibiloni (sa Pobla, 9 de juliol de 1964) és un organista, pianista, clavecinista i concertista mallorquí.

## Biografia

Obté el diploma de professor de piano al Conservatori de Mallorca, amb Margalida Palou. Posteriorment cursa estudis de clavicèmbal i orgue a l'Schola Cantorum Basiliensis (Basilea, Suïssa), sota el mestratge de Jean-Claude Zehnder, obtenint el diploma superior de concertista d'orgue i d'instruments de tecla històrics. Posteriorment realitza cursos de perfeccionament amb diversos organistes de prestigi internacional (Rudolf Lutz, José Luis González Uriol, Guy Bovet, Michael Radulescu, Montserrat Torrent i Bernhardt Eskes, entre d'altres).

## Trajectòria

La seva trajectòria professional ha estat vinculada principalment al món organístic com a concertista, docent, divulgador i investigador. Com a concertista ha ofert recitals d'orgue en nombroses ocasions arreu d'Europa (Suïssa, Itàlia, Àustria, Alemanya, etc.), a més de la península i les Illes Balears.
El seu repertori és especialitzat en música ibèrica i nord-alemanya del Renaixement i del Barroc, estudiant-ne directament les fonts originals. També ha abordat gèneres actuals, participant en obres per a orgue de compositors actuals com Xavier Carbonell, Marcel Cranc (àlies de Miquel Vicensastre), Carlotta Ferrari, Enric Ferrer, Rosa García, Xavier Gelabert, Francesco Pedrini i José María Sánchez-Verdú entre d'altres.
Ha estat organista titular de l'orgue de l'església de Sant Antoni (Sa Pobla) entre 1981 i 2011, a més del seu conservador. Des de 2006 és titular i director artístic del cicle Els Matins de l'Orgue d'Alaró, celebrat setmanalment a l'orgue de la parròquia d'aquesta població, a més de participar en diversos enregistraments per a aquest instrument.
Com a docent fou director de l'Escola d'Orgue del Convent de Sant Francesc (Inca) i organista titular del mateix instrument. Ha col·laborat amb la Fundació ACA (Búger), en formar part del seu patronat i ser cofundador de la secció Amics de l'Orgue. També ha estat estudiós i divulgador del patrimoni històric musical de Mallorca, participant com a coordinador tècnic de projectes de restauració de diversos orgues històrics i de nova construcció a l’illa.

## Premis i reconeixements

* Finalista dels Premis Enderrock de la Música Balear (2018) en la categoria al millor disc de folk.
* Premi Rotary Mallorca d'Humanitats del Rotary Club Mallorca (2024).

## Referències

* 1 2 3 4 «Bennassar Bibiloni, Miquel». A: Dolç i Dolç, Miquel (coord.). Gran Enciclopèdia de Mallorca. Volum 24. Palma: Promomallorca, p. 51. ISBN 84-8661702-2.
* ↑ «Miquel Bennàssar: «Me considero un discípulo de Bach, un seguidor de su obra y de toda la relacionada con él»» (en castellà). Diario de Mallorca, 08-12-2021.
* ↑ «Miquel Bennàssar, organista: «En Mallorca se han hecho verdaderas barbaridades por lo que a restauración de órganos se refiere»» (en castellà). Diario de Mallorca, 27-01-2024.
* ↑ «La Setmana Internacional d'Orgue en Sant Francesc abre las puertas al canto» (en castellà). Última Hora, 09-03-2010.
* ↑ «Sus a la 18a Edició del Festival Internacional d’Orgue de la Seu». Diari de Balears, 05-10-2018.
* ↑ «El organista Miquel Bennàssar, protagonista del Festival Internacional de Música de Santanyí de este domingo» (en castellà). 20minutos, 01-08-2019.
* ↑ «Miquel Bennàssar a la XIII Setmana Internacional de l'Orgue Antoni Martorell». Fundació ACA, 23-11-2021.
* ↑ «300 años del órgano de sa Pobla» (en español). Diario de Mallorca, 22-03-2017.
* ↑ «L'orgue sonarà el dia de Sant Roc després de la seva reconstrucció». Diari de Balears, 11-08-2006.
* ↑ «Una fiesta musical en Alaró : 'Els Matins de l'Orgue' llega este sábado a la edición número 800» (en castellà). Diario de Mallorca, 26-01-2024.
* ↑ «La música de Gaspar Aguiló rep un homenatge amb un recopilatori». Diari de Balears, 21-07-2006.
* ↑ «Música d’orgue de nova creació». Diario de Mallorca, 08-09-2022.
* ↑ «Nace en Inca la primera escuela de órgano clásico de Mallorca» (en castellà). Última Hora, 01-04-2001.
* ↑ «Els nominats de la segona volta de la votació popular dels Premis de la Música Balear». enderrock.cat, 30-10-2018.
* ↑ «31 de mayo: Entrega de los Premios Rotary Mallorca 2023-2024» (en castellà). Rotary Club Mallorca, 11-05-2024.
* ↑ «Guardó merescut». Diario de Mallorca, 06-06-2024.